b'\n_START_ARTICLE_\nWilliam Pitt nuorempi\n_START_SECTION_\nNuoruus\n_START_PARAGRAPH_\nWilliam Pitt nuorempi, William Pitt vanhemman, jaarli Chathamin ja Hester Pittin toinen poika ja nelj\xc3\xa4s lapsi viidest\xc3\xa4, syntyi Hayesissa Kentiss\xc3\xa4. Pittin is\xc3\xa4 oli valtiomies ja p\xc3\xa4\xc3\xa4ministeri, kuten my\xc3\xb6s h\xc3\xa4nen enonsa George Grenville. My\xc3\xb6s h\xc3\xa4nen vanhemmalla veljell\xc3\xa4\xc3\xa4n John Pittill\xc3\xa4 oli poliittinen ura._NEWLINE_Sairaalloista poikaa koulutti kotona pastori Edward Wilson. \xc3\x84lykk\xc3\xa4\xc3\xa4n\xc3\xa4 lapsena Pitt oppi nopeasti latinaa ja kreikkaa. Vuonna 1773 ollessaan nelj\xc3\xa4toistavuotias h\xc3\xa4n opiskeli poliittista filosofiaa, klassista kulttuuria ja historiaa Pembroke Hallissa Cambridgen yliopistolla. Vuonna 1776 terveyden vaivaama Pitt k\xc3\xa4ytti hyv\xc3\xa4kseen aatelin etuoikeutta valmistua ilman kokeita._NEWLINE_Pittin is\xc3\xa4, joka oli ylennetty jaarliksi, kuoli 1778. Nuorempana veljen\xc3\xa4 Pitt sai vain v\xc3\xa4h\xc3\xa4isen perinn\xc3\xb6n. H\xc3\xa4n kouluttautui lakimieheksi Lincoln\'s Inniss\xc3\xa4 ja sai asianajajan toimintaoikeuden virallisen vahvistuksen 1780.\n_START_SECTION_\nPoliittinen ura alkaa\n_START_PARAGRAPH_\nSyyskuun 1780 vaaleissa Pitt haastoi Cambridgen yliopiston parlamenttipaikan, muttei tullut valituksi. Viel\xc3\xa4 halutessaan parlamenttiin Pitt p\xc3\xa4\xc3\xa4si opiskelutoverinsa Charles Mannersin, herttua Rutlandin avustuksella Sir James Lowtherin suojelukseen. Lowtherilla oli omistustensa ansiosta takataskussaan vaalipiiri Applebyssa; tammikuun 1781 t\xc3\xa4ytevaaleissa Pitt nousi alahuoneeseen._NEWLINE_Parlamentissa nuorekas Pitt heitti ylt\xc3\xa4\xc3\xa4n erakonviittansa, mik\xc3\xa4 oli h\xc3\xa4nt\xc3\xa4 yliopistoaikoina verhonnut, ja h\xc3\xa4nest\xc3\xa4 sukeutui huomattu parlamentaarikko ja v\xc3\xa4ittelij\xc3\xa4. Pitt liittyi aluksi merkitt\xc3\xa4vien whigien, kuten Charles James Foxin seuraan. Whigien rinnalla Pitt vaati Amerikan sodan p\xc3\xa4\xc3\xa4tt\xc3\xa4mist\xc3\xa4. Sen sijaan h\xc3\xa4n ehdotti p\xc3\xa4\xc3\xa4ministeri lordi Frederick Northille itsen\xc3\xa4isyyden my\xc3\xb6nt\xc3\xa4mist\xc3\xa4 kapinallisille siirtokunnille. Etenkin Pitt kannusti parlamenttiuudistukseen ja antoi jopa vaalikorruption p\xc3\xa4\xc3\xa4ttymist\xc3\xa4 merkinneen ehdotuksen._NEWLINE_Lordi Northin ministeri\xc3\xb6 kaatui 1782 ja whig Charles Watson-Wentworth, Rockinghamin markiisi nimitettiin p\xc3\xa4\xc3\xa4ministeriksi. H\xc3\xa4n tarjosi Pittille paikkaa Irlannin varavarainhoitajana. Itsevarma Pitt kielt\xc3\xa4ytyi liian alhaisena itselleen pit\xc3\xa4m\xc3\xa4st\xc3\xa4\xc3\xa4n asemasta. Vain kolme kuukauden kuluttua Lordi Rockingham kuoli, ja h\xc3\xa4nt\xc3\xa4 seurasi toinen whig, Shelburnen jaarli William Petty. Monet Rockinghamin ministeri\xc3\xb6n muodostaneet whigit kielt\xc3\xa4ytyiv\xc3\xa4t jatkamasta uuden p\xc3\xa4\xc3\xa4ministerin alaisuudessa, mm. Charles James Fox. Pittill\xc3\xa4 n\xc3\xa4it\xc3\xa4 ennakkoluuloja ei ollut, ja h\xc3\xa4net nimitettiin Shelburnen valtiovarainhoitajaksi (Chancellor of the Exchequer)._NEWLINE_Fox, josta tuli Pittin elinik\xc3\xa4inen kilpailija, liittyi liittoon Northin kanssa ja he yhdess\xc3\xa4 pyrkiv\xc3\xa4t kaatamaan Shelburnen hallituksen. Kun lordi Shelburne erosi 1783, Foxia halveksinut kuningas Yrj\xc3\xb6 III tarjosi Pittille p\xc3\xa4\xc3\xa4ministerin asemaa. Pitt kuitenkin viisaasti kielt\xc3\xa4ytyi, koska ei olisi kyennyt saamaan riitt\xc3\xa4v\xc3\xa4\xc3\xa4 tukea alahuoneesta. Fox ja North nousivat nimellisesti William Cavendish-Bentinckin, Portlandin herttuan hallitsemaan hallitukseen._NEWLINE_Pitt joutui oppositioon, jossa h\xc3\xa4n nosti kysymyksen parlamenttiuudistuksesta heikent\xc3\xa4\xc3\xa4kseen hataraa hallitusta, joka sis\xc3\xa4lsi sek\xc3\xa4 uudistuksen kannattajia ja vastustajia. Pitt ei kannattanut \xc3\xa4\xc3\xa4nioikeuden laajentamista, mutta pyrki hillitsem\xc3\xa4\xc3\xa4n lahjontaa ja "lahoja", vain muutaman \xc3\xa4\xc3\xa4nest\xc3\xa4j\xc3\xa4n vaalipiirej\xc3\xa4. Vaikka ehdotus kaatui, monet sen kannattajat pitiv\xc3\xa4t nyt Pitti\xc3\xa4 johtajanaan Foxin sijaan.\n_START_SECTION_\nPittin nousu valtaan\n_START_PARAGRAPH_\nFoxin\xe2\x80\x93Northin hallitsema hallitus kaatui joulukuussa 1783, kun Fox esitteli Edmund Burken esityksen uudistaa Brittil\xc3\xa4ist\xc3\xa4 It\xc3\xa4-Intian komppaniaa saadakseen sen tiukempaan valvontaan, mutta kuningas vastusti edistyst\xc3\xa4. Kun lakiesitys meni l\xc3\xa4pi alahuoneessa, Yrj\xc3\xb6 III lupasi pit\xc3\xa4\xc3\xa4 vihollisenaan jokaista yl\xc3\xa4huoneen j\xc3\xa4sent\xc3\xa4, joka sit\xc3\xa4 kannattaisi. Lain kaatumisen j\xc3\xa4lkeen Yrj\xc3\xb6 III erotti Portlandin hallituksen ja tarjosi p\xc3\xa4\xc3\xa4ministerin asemaa Pittille. 24-vuotiaasta Pittist\xc3\xa4 tuli Britannian nuorin p\xc3\xa4\xc3\xa4ministeri, mist\xc3\xa4 h\xc3\xa4n sai osakseen pilkkaa. Suosittu kommentti oli: "a sight to make all nations stand and stare: a kingdom trusted to a schoolboy\'s care". Vaikka ennustettiin, ettei "luumutorttuhallitus" (mince-pie administration) kest\xc3\xa4isi joulun pyhiin, se kesti seitsem\xc3\xa4ntoista vuotta._NEWLINE_V\xc3\xa4hent\xc3\xa4\xc3\xa4kseen opposition voimaa, Pitt tarjosi Charles James Foxille ja liittolaisilleen paikkoja hallituksessa. Pittin kielt\xc3\xa4ytyminen ottaa mukaan lordi Northia kuitenkin esti h\xc3\xa4nen tavoitteensa. Uusi hallitus oli v\xc3\xa4litt\xc3\xb6m\xc3\xa4sti puolustuskannalla, ja sai ep\xc3\xa4luottamuslauseen tammikuussa 1784. Pitt kielt\xc3\xa4ytyi kuitenkin yll\xc3\xa4tt\xc3\xa4v\xc3\xa4sti eroamasta tappiosta huolimatta. H\xc3\xa4nell\xc3\xa4 oli edelleen kuninkaan tuki, tukea yl\xc3\xa4huoneesta ja jopa suuresta osasta maata jossa ker\xc3\xa4ttiin vetoomuksia h\xc3\xa4nen puolestaan, mik\xc3\xa4 sai paikalliset edustajat vaihtamaan puoltaan Pittiin puolelle. Lontoon City antoi h\xc3\xa4nelle vapauskirjan, ja paluumatkalla v\xc3\xa4kijoukko veti Pittin vaunuja kunnioituksesta. Whigien Brooks\'s -klubin kohdalla ryhm\xc3\xa4 miehi\xc3\xa4 yritti Pittin kimppuun ja h\xc3\xa4n pakeni vain vaivoin. Kun uutinen levisi, otaksuttiin ett\xc3\xa4 Foxin puoli oli yritt\xc3\xa4nyt h\xc3\xa4nen kimppuunsa keinoin mill\xc3\xa4 hyv\xc3\xa4ns\xc3\xa4. Pitt sai maineen "rehellisen\xc3\xa4 Billin\xc3\xa4" ja oppositioon kohdistui raivo. Enemmist\xc3\xb6\xc3\xa4 parlamentissa h\xc3\xa4n ei viel\xc3\xa4 saanut puolelleen._NEWLINE_Maaliskuussa 1783 parlamentti hajotettiin uusien vaalien edell\xc3\xa4. Pitt valittiin parlamenttiin Cambridgen yliopiston paikalta, josta h\xc3\xa4n oli pitk\xc3\xa4\xc3\xa4n haaveillut ja jota edusti loppuel\xc3\xa4m\xc3\xa4ns\xc3\xa4. Kuninkaan tuki ja valtiovarain kassasta maksetut "vaaliavustukset" riittiv\xc3\xa4t yleens\xc3\xa4 hallitukselle tarpeellisen enemmist\xc3\xb6n saamiseen, mutta nyt Pittill\xc3\xa4 oli todellista kansansuosiotakin. Monet opposition edustajat j\xc3\xa4ttiv\xc3\xa4t paikkansa kalliin vaalikampanjan s\xc3\xa4\xc3\xa4st\xc3\xa4\xc3\xa4kseen. Merkitt\xc3\xa4v\xc3\xa4 poikkeus oli Foxin oma Westminster, yksi maan suurimmista vaalipiireist\xc3\xa4. Siihen arvioidaan kuluneen nelj\xc3\xa4nnes koko maassa k\xc3\xa4ytetyist\xc3\xa4 varoista Foxin taistellessa kaikin keinoin kahta pittil\xc3\xa4ist\xc3\xa4 ehdokasta vastaan varmistaakseen toisen kahdesta paikasta. \xc3\x84\xc3\xa4ntenlaskennan j\xc3\xa4lkeen alkoi oikeustaistelu ja kaikki \xc3\xa4\xc3\xa4net tutkittiin, mik\xc3\xa4 kesti yli vuoden. T\xc3\xa4m\xc3\xa4n ajan Fox istui varmalla paikallaan Orkneysaarten edustajana. Viimein tutkimukset hyl\xc3\xa4ttiin ja Fox julistettiin voittajaksi.\n_START_SECTION_\nEnsimm\xc3\xa4inen p\xc3\xa4\xc3\xa4ministerikausi\n_START_PARAGRAPH_\nVarmistettuaan tukensa, Pitt ryhtyi toteuttamaan agendaansa. H\xc3\xa4nen ensimm\xc3\xa4inen suuri toimensa oli India Act (1784), joka uudelleenj\xc3\xa4rjesteli Brittil\xc3\xa4isen It\xc3\xa4-Intian komppanian ja valvoi sen liiketoimia. Yhti\xc3\xb6n hallintokomiteaan tulivat p\xc3\xa4\xc3\xa4ministeri ja ulkoministeri Sydneyn lordi puheenjohtajaksi. Bombayin ja Madrasin kuvern\xc3\xb6\xc3\xb6rien valtaa v\xc3\xa4hennettiin ja kenraalikuvern\xc3\xb6\xc3\xb6ri Charles Cornwallisin lis\xc3\xa4ttiin. _NEWLINE_Kotimaassa Pitt aloitti parlamenttiuudistuksen. Vuonna h\xc3\xa4n esitteli 1785 lain poistaa parlamenttipaikka 36:lta "laholta vaalipiirilt\xc3\xa4" (rotten borough), joissa oli vain muutama \xc3\xa4\xc3\xa4nest\xc3\xa4j\xc3\xa4. Pittin tuki ei kuitenkaan ollut riitt\xc3\xa4v\xc3\xa4. Sen kaatuminen oli Pittiin viimeinen ehdotus uudistaa parlamenttiedustusta._NEWLINE_Valtion velka oli kasvanut valtaviin mittasuhteisiin Amerikan sodan aikana. Pitt yritti helpottaa velkataakkaa ottamalla k\xc3\xa4ytt\xc3\xb6\xc3\xb6n uusia veroja, sek\xc3\xa4 yritti hillit\xc3\xa4 salakuljetusta ja veropetoksia. Vuonna 1786 otettiin k\xc3\xa4ytt\xc3\xb6\xc3\xb6n rahasto (Sinking Fund), johon koottiin miljoona puntaa joka vuosi ker\xc3\xa4\xc3\xa4m\xc3\xa4\xc3\xa4 korkoa ja sen valvonta komission haltuun. Rahasto ker\xc3\xa4sikin ennen seuraavaa sotaa kahdeksan miljoonaa, joilla v\xc3\xa4hennettiin velkaa kymmenen._NEWLINE_Pit\xc3\xa4\xc3\xa4kseen Ranskan aisoissa Pitt muodosti kolmiliiton Preussin ja Yhdistyneiden provinssien kanssa 1788. Nootkalahden riidan aikana 1790 Pitt k\xc3\xa4ytti liittosopimusta hy\xc3\xb6dykseen ja sai Espanjan luopumaan yksinoikeudesta koko Amerikkojen l\xc3\xa4nsirannikkoon._NEWLINE_Vuonna 1788 maa ajautui vakavaan kriisiin kun kuningas Yrj\xc3\xb6 III sai porfyrian. Hoitamattomana sill\xc3\xa4 oli vaikutuksia mielenterveyteen ja kuninkaan luultiin k\xc3\xa4rsiv\xc3\xa4n jostain mielisairaudesta. Maan laeissa ei ollut s\xc3\xa4\xc3\xa4d\xc3\xb6ksi\xc3\xa4 kuninkaan hulluuden varalle, eik\xc3\xa4 tiedetty miten valtionhoitajan asettaminen k\xc3\xa4visi p\xc3\xa4ins\xc3\xa4. Koko parlamentti oli yksimielinen ett\xc3\xa4 ainoa valtionhoitajakandidaatti oli kuninkaan vanhin poika, Walesin prinssi George. H\xc3\xa4n tuki kuitenkin Charles James Foxia ja olisi valtaan tullessaan varmasti erottanut Pittin. Parlamentti kiisteli kolme kuukautta valtiohoitajalain yksityiskohdista, ja onneksi Pittille, Yrj\xc3\xb6 III toipui helmikuussa 1789, juuri kun laki hyv\xc3\xa4ksyttiin alahuoneessa._NEWLINE_Vuoden 1790 vaaleissa hallitus sai enemmist\xc3\xb6n ja Pitt jatkoi p\xc3\xa4\xc3\xa4ministerin\xc3\xa4. Vuoden 1791 Constitutional Act jakoi Quebecin provinssin kahteen osaan: ranskankieliseen Ala-Kanadaan ja englanninkieliseen Yl\xc3\xa4-Kanadaan. Yl\xc3\xa4-Kanada Suuren j\xc3\xa4rvien pohjoispuolella sai englantilaisen lain ja instituutio, kun taas Ala-Kanada pysyi ranskalaisena. Yrj\xc3\xb6 III nimitti 1792 Pittin Viiden sataman linnanvoudiksi (Lord Warden of the Cinque Ports). Kuningas tarjosi h\xc3\xa4nelle my\xc3\xb6s Sukkanauharitarikunnan j\xc3\xa4senyytt\xc3\xa4, josta Pitt kielt\xc3\xa4ytyi ehdottaen kunnian my\xc3\xb6nt\xc3\xa4mist\xc3\xa4 veljelleen.\n_START_SECTION_\nRanskan vallankumous\n_START_PARAGRAPH_\nKun Ranskan vallankumous alkoi 1789, Pitt pyrki pit\xc3\xa4m\xc3\xa4\xc3\xa4n maansa Manner-Euroopan konfliktien ulkopuolella mahdollisimman pitk\xc3\xa4\xc3\xa4n. Ranskalaisten aggressiivisuus ei kuitenkaan antanut Britannialle mahdollisuutta j\xc3\xa4\xc3\xa4d\xc3\xa4 sivuun. Etenkin Ranskan 1792 julistama apu kaikille eurooppalaisille, jotka halusivat sy\xc3\xb6st\xc3\xa4 vallasta kuninkaansa. _NEWLINE_Brittil\xc3\xa4isen vallankumouksen syntymiseen uskovat ranskalaiset julistivat 1. helmikuuta 1793 sodan Britannialle, mik\xc3\xa4 pakotti my\xc3\xb6s Pittin sodanjulistukseen. Pittin tavoitteena ei ollut niink\xc3\xa4\xc3\xa4n palauttaa Ranskan kuningasta valtaan kuin suojella Britannian etuja. H\xc3\xa4n suostui ottamaan osaa ensimm\xc3\xa4iseen koalitioon It\xc3\xa4vallan, Preussin, Sardinian, Espanjan ja Yhdistyneiden provinssien kanssa._NEWLINE_Ranskan vallankumous rohkaisi taas monia puhumaan parlamenttiuudistuksen puolesta, mik\xc3\xa4 ei ollut ollut etusijalla sitten Pittiin ehdotuksen kaatumisen 1785. Uudistajat leimattiin kuitenkin pian radikaaleiksi ja vallankumouksellisiksi. Parlamentti alkoi valmistella lakia hiljent\xc3\xa4\xc3\xa4kseen uudistajat. Ep\xc3\xa4ilytt\xc3\xa4v\xc3\xa4\xc3\xa4 materiaalia julkaisevia rangaistiin ja habeas corpus -lait kumottiin 1794. Seditious Meetings Act rajoitti julkisia kokoontumisia, ja Combination Actit rajoittivat poliittisiin uudistuksiin t\xc3\xa4ht\xc3\xa4\xc3\xa4vien yhdistysten muodostamista._NEWLINE_Sodasta Ranskan kanssa tuli hyvin kallis. Suojellakseen kultavarantoja Pitt joutui 1797 rajoittamaan oikeutta vaihtaa setelirahaa kullaksi. Ensimm\xc3\xa4inen tulovero otettiin k\xc3\xa4ytt\xc3\xb6\xc3\xb6n. Uusi vero helpotti menetyksi\xc3\xa4 ep\xc3\xa4suorista veroista, jotka olivat olleet laskussa kaupan lamaantumisen my\xc3\xb6t\xc3\xa4. Huolimatta Britannian ja liittolaisten ponnistuksista vallankumouksellinen Ranskan l\xc3\xb6i niiden armeijat, ja ensimm\xc3\xa4inen koalitio hajosi 1798. Toinenkaan koalitio, joka koostui Britanniasta, It\xc3\xa4vallasta, Ven\xc3\xa4j\xc3\xa4st\xc3\xa4 ja Ottomaanien valtakunnasta, ei pystynyt ly\xc3\xb6m\xc3\xa4\xc3\xa4n Ranskaa. It\xc3\xa4valtalaisten tappio Marengossa 14. kes\xc3\xa4kuuta 1800 hajotti toisen koalition ja Britannia j\xc3\xa4i yksin voittoisaa Ranskaa vastaan._NEWLINE_Ranskan vallankumousliikehdint\xc3\xa4 her\xc3\xa4tti poliittisia ja uskonnollisia ongelmia Irlannissa. Vuonna 1798 irlantilaiset yrittiv\xc3\xa4t jopa kapinaa uskoessaan Ranskan auttavan heit\xc3\xa4 Ison-Britannian kuninkaan syrj\xc3\xa4ytt\xc3\xa4misess\xc3\xa4. Pittin uskomuksen mukaan ainoa keino oli yhdist\xc3\xa4\xc3\xa4 kuningaskunnat, ja siksi s\xc3\xa4\xc3\xa4dettiin Act of Union 1800. Ison-Britannian ja Irlannin kuningaskunnat yhdistettiin yhdeksi Ison-Britannian ja Irlannin yhdistyneeksi kuningaskunnaksi 1. tammikuuta 1801.\n_START_SECTION_\nEro\n_START_PARAGRAPH_\nPitt pyrki sovittelemaan v\xc3\xa4lej\xc3\xa4 ja juhlistamaan uutta kuningaskuntaa antamalla my\xc3\xb6nnytyksi\xc3\xa4 katolilaisille, joita irlantilaisista oli suurin osa, ja jotka olivat monien rajoitusten alaisia. Kuningas Yrj\xc3\xb6 III kuitenkin vastusti emansipaatiota ankarasti; olihan h\xc3\xa4n vannonut kruunajaisvalassaan puolustavansa Englannin kirkkoa. Pitt ei kyennyt muuttamaan kuninkaan vahvoja n\xc3\xa4kemyksi\xc3\xa4 ja erosi 3. helmikuuta 1801 ja antoi yst\xc3\xa4v\xc3\xa4ns\xc3\xa4 Henry Addingtonin muodostaa uuden hallituksen. Kuningas kuitenkin k\xc3\xa4rsi n\xc3\xa4ihin aikoihin uudelleen hulluuskohtauksen, eik\xc3\xa4 Addingtonia voitu virallisesti asettaa virkaansa. Virallisesti eronnut Pitt jatkoi teht\xc3\xa4vien suorittamista ja esitteli jopa 18. helmikuuta 1801 uuden budjetin. Valta siirrettiin Addingtonille 14. maaliskuuta kun kuningas tokeni._NEWLINE_Pitt tuki uutta hallitusta, mutta vaiteliaasti. H\xc3\xa4n vet\xc3\xa4ytyi usein parlamentista Walmerin linnaan toimessaan Viiden sataman linnavoutina, jossa h\xc3\xa4n valmisteli paikallista vapaaehtoisyksikk\xc3\xb6\xc3\xa4 ranskalaisten maihinnousua ennakoidessa. Brittien voittojen j\xc3\xa4lkeen Ranska suostui maaliskuussa 1802 Amiensin rauhaan. Vuonna 1803 sota alkoi kuitenkin uudelleen. Vaikka Addington oli kutsunut Pittin hallitukseen, h\xc3\xa4n j\xc3\xa4i oppositioon ja alkoi arvostella hallituksen toimia. Addington ei kyennyt p\xc3\xa4rj\xc3\xa4\xc3\xa4m\xc3\xa4\xc3\xa4n sek\xc3\xa4 Pitti\xc3\xa4 ett\xc3\xa4 Charles James Foxia vastaan ja h\xc3\xa4n erosi toukokuussa 1804.\n_START_SECTION_\nPittin toinen ministeri\xc3\xb6\n_START_PARAGRAPH_\nPitt palasi p\xc3\xa4\xc3\xa4ministeriksi 10. toukokuuta 1804. H\xc3\xa4n oli suunnitellut laajaa hallitusta, mutta Yrj\xc3\xb6 III:n vastustuksesta ei voinut ottaa Foxia mukaan. Monet Pittin entisist\xc3\xa4 liittolaisista, kuten Henry Addington liittolaisineen liittyi vastustamaan Pitti\xc3\xa4._NEWLINE_Britannia joutui nyt Ranskassa vallan kaapanneen ja toukokuussa keisariksi julistautuneen Napoleon I:n taholta. Pittin ansiosta Britannia liittyi kolmanteen koalitioon It\xc3\xa4vallan, Ven\xc3\xa4j\xc3\xa4 ja Ruotsin kanssa. Lokakuussa 1805 amiraali Nelson sai murskavoiton Ranskan ja Espanjan laivastoista Trafalgarilla, mik\xc3\xa4 varmisti Britannian hallinnan merell\xc3\xa4 sodan loppuun asti. Koalitio kuitenkin romahti It\xc3\xa4vallan k\xc3\xa4rsitty\xc3\xa4 tappion Ulmissa lokakuussa ja Austerlitzissa joulukuussa 1805._NEWLINE_Takaiskut vaikuttivat Pittin terveyteen, jota heikensi my\xc3\xb6s kiintymys portviinin. 23. tammikuuta 1806 Pitt kuoli 46-vuotiaana maksasairauteen. H\xc3\xa4n oli naimaton, eik\xc3\xa4 h\xc3\xa4nell\xc3\xa4 ollut lapsia. H\xc3\xa4nen viimeisiksi sanoikseen mainitaan: \xe2\x80\x9dOh my country! How I love my country!\xe2\x80\x9d (v\xc3\xa4hemm\xc3\xa4nkin mahtipontisia versioita tunnetaan)._NEWLINE_Pittin velat kohosivat 40\xc2\xa0000 puntaan h\xc3\xa4nen kuollessaan, mutta parlamentti suostui maksamaan ne. H\xc3\xa4nt\xc3\xa4 kunnioitettiin julkisilla hautajaisilla ja monumentilla, Foxin vastustuksesta huolimatta. Pitt haudattiin Westminster Abbey 22. helmikuuta, oltuaan kaksi p\xc3\xa4iv\xc3\xa4\xc3\xa4 n\xc3\xa4ytill\xc3\xa4 Westminsterin palatsissa. Pitti\xc3\xa4 seurasi p\xc3\xa4\xc3\xa4ministerin\xc3\xa4 William Wyndham Grenville, Grenvillen paroni, jonka hallitukseen kuului my\xc3\xb6s Charles James Fox.\n_START_SECTION_\nPitt mediassa\n_START_PARAGRAPH_\nWilliam Pitt nuorempi on hahmo Richard Curtisin ja Rowan Atkinsonin Musta Kyy -sarjan kolmannella tuotantokaudella. Sarjassa vitsaillaan Pittin nuoruuden kustannuksella.'